钦定古今图书集成/历象汇编/庶征典/第171卷 > 王充论衡 > 《瑞鹿赋》〈有序〉陈琏
## 钦定古今图书集成/历象汇编/庶征典/第171卷 > 王充论衡 > 《瑞鹿赋》〈有序〉陈琏

自古帝王之兴，必有祯祥以明征应，麒麟、凤凰、驺虞见于文明之世者，历历可考。钦惟皇上自登大宝，仁恩弘敷，祯祥叠见。乃宣德五年冬，有瑞鹿见于淮安海州，守臣以闻，有旨命平江伯率军校捕获以献。其色纯白，其性仁厚，其高大异于常鹿。按《格物论》云：“一千年为苍鹿，又百年化为白鹿。” 是鹿也，盖天地异气攸锺，为圣人寿考之征昭昭矣。臣忝居喉舌之司，职当宣扬国家之盛，谨稽首顿首而献《赋》曰：

“维圣皇之御历，敷仁恩于万方。启鸿运之重熙，衍国
祚于无疆。来诸侯之玉帛，集瑞世之祯祥。淮海之阳，
孕兹瑞鹿；寿逾千龄，中林攸伏。皓雪其肤，白玉其足；
琼瑶其角，日星其目。其性仁厚，不惊不触；其步舒徐，
不棘不速。粲中野之苹蒿，饮云间之泉瀑。濯濯之采，
绚于烟霞；呦呦之声，震于川陆。唯天苑之可养，岂人
间之敢畜。”方离海岛，出现昌辰。名著张宿，瑞应天文。
匪山灵之敢閟，偶虞人之见珍。守臣闻知，驰奏严宸，
爰命元戎，率彼虎贲，以畋以猎。至于海滨，瞻彼瑞鹿，
敻然出群。导以麛鹿，卫以麚麇。嘘以和气，护以祥云。
神采异常，难以备云。望雕笼而径入，不踯躅而安驯，
似脱迹于凡类，而幸归于至仁。既进“金门，陈于丹陛。
日耀霜姿，风含雪毳。荷重瞳之荣盼，致百辟之嗟异。
腾瑞气于九霄，沸欢声于厚地。顾惟寿考之征，显兹
文明之世。”遂置御苑，纵其游嬉。或友麟凤，或从灵龟，
或侣驺虞，或偶文犀。渴饮兮醴泉，饥餐兮琼芝。卧紫
苔兮成茵，咽甘露兮如饴。沐天恩兮湛露，鉴清影兮
瑶池。诚真仙之瑞兽，应圣人之寿祺。虽芙蓉园之所
获，宜春苑之所畜者，实不足以方之也。《谇》曰：“质洁白
兮毓金精，性仁厚兮保长生。贡天府兮协瑞征，期圣
寿兮亿万龄。”